
א
עי' במאמר קבלת עול תורה ומצוות מכפרת על כל המצוות, בענין ר"ה, שכתבתי לבאר שעל ידי עליי' במדריגת נשמת האדם נמחל לו עוונותיו[footnoteRef:1], עפי"ז אפשר להסביר שהוא ג"כ הענין של מחילת עוונות ביוה"כ, כיון שקיבלנו אז לוחות שניות. ונבאר זאת בעזה"י. [1:   ואח"כ מצאתי כעין זה (וכמו שהבאתי שם) בחידושי אגדות למהר"ל (סנהדרין יד.) על מה שארז"ל "אמר רבי אלעזר: אין אדם עולה לגדולה אלא אם כן מוחלין לו על כל עונותיו". וכתב המהר"ל זצ"ל זי"ע וז"ל, פי' כי הוא יוצא מן השם הראשון אשר היה קודם עליו שלא היה עליו שם של (קדושה) [גדולה] ועכשיו עליו שם של גדולה וכאלו היה אדם אחר לגמרי, ומאחר שהיה כאלו אדם אחר מוחלין לו עונותיו, או שנושא אשה ונשיא שעולה לגדולה וגר שנתגייר. כי הנושא אשה אמרו (יבמות סג.) כל מי ששרוי בלא אשה אינו אדם שנאמר זכר ונקבה בראם ויקרא שמם אדם, והרי כאלו היה אדם אחר כאשר נשא אשה, ולפיכך מוחלין לו עונותיו. ונשיא שכיון שנעשה נשיא כאלו היה אדם אחר, כי קודם היה אדם פרטי ומצד הגדולה שנותנין לו הרי שקול הוא כמו הכלל, והרי הוא כמו אדם אחר לגמרי ואינו עוד הראשון. וגר שנתגייר כאלו נולד מתחלה לא נחשב בריאה כמו שאמרו גר שנתגייר כמו קטן שנולד דמי. כלל הדבר גר שנתגייר מתחלה לא נחשב אדם בשלימות, ועכשיו נחשב אדם בשלימות. והעולה לגדולה מתחלה לא נחשב רק אדם יחידי, וכאשר עולה לגדולה נחשב כמו כלל לא אדם פרטי, שהרי אמרו מכאן שהמלך הוא כמו כל העם וכמו שפי' רש"י בפרשת חקת על ואשלח מלאכים ממדבר קדימות. ועוד יש בזה מה שאמרו שהעולה לגדולה מוחלין לו עונותיו, כי העולה לגדולה מתרומם ומתעלה, ודבר זה הוא הכפרה ומחילה אליו כי החטא הוא באדם מצד החומר, והשפלות לאדם ג"כ מצד החומר. וכאשר עולה לגדולה הוא מתעלה מן החמרי, ודבר זה הוא הכפרה ומחילה לאדם מן החטא שהם מצד החומר. וכן הגוי הוא מתעלה אל מדריגות ישראל, ובזה יש לו התעלות מן החטא. ומי שנושא אשה מתעלה אל מדריגה שהוא חבור זכר ונקבה, ובזה יש לו סלוק החטא. והבן אלו ג', נשיא שהעולה אל הגדולה מצד אחד, וגוי שנעשה [גר] מצד אחד, ונושא אשה שהוא חבור זכר ונקיבה והבן זה. ואל יקשה לך שא"כ לא יהיה חטא בנשיא, דבר זה כי כל אדם הוא בעל גוף ויש בו חטא, רק כאשר עולה לגדולה מצד שהוא עולה לגדולה מתעלה מן החטא כי בזה שעולה לגדולה מתעלה מפחיתות החומר, ובזה מסולק החטא ממנו. ודבר זה רמזנו במקום אחר ג"כ ביבמות (קח.) אצל לכן נשבעתי לבית עלי בזבח ומנחה אינו מתכפר אבל מתכפר בתורה ובגמילות חסדים עכ"ל.
וכן כתב בגור ארי' (בראשית לו, ג) וז"ל והטעם דכל אלו בריה חדשה הם, ומכיון דאינם בריה ראשונה - הקדוש ברוך הוא מוחל להם. ואלו שלשה דברים הם מחולקים; הנושא אשה - קודם זה היה פלג גופא, וכשנשא - הוא גוף שלם. ונשיא העולה לגדולה - קודם היה אדם אחד ועתה נחשב כמו הכלל, והוא יותר מאדם פרטי. וגר שנתגייר אדם אחר לגמרי. הנה השנוי שימצא באלו שלשה דברים. ולפיכך נמחלו עונותיו כי נעשה יותר שלם; וזה כי איש הנושא אשה כל אחד נקרא מתחילה חצי אדם, כי זכר בלא נקיבה פלג גופא מיקרי, ועתה גוף שלם ברי' חדשה. גר שנתגייר כקטן שנולד דמי (יבמות כב.), והוא ברי' חדשה. ועולה לגדולה בריה אחרת, דמתחלה לא היה נחשב רק יחיד, ואחר שהוא עולה לגדולה נחשב כמו הכלל. ואם תאמר למה לא כתב לך 'מחלת' בשאר נשואים, ולמה כתב כאן, ויש לומר דודאי היה לבת ישמעאל ב' שמות, והכתוב קורא אותה אצל נשואיה "מחלת" (לעיל כח, ט) לומר כי מוחל עונותי' על ידי נשואים, ומדלא קראה בשם אחר דרשו כך עכ"ל.
ובספר העיקרים (מאמר ד פ' יח) כתב וז"ל מה שהביא האנשים לפקפק בתפלה קרוב למה שהביא אותם לסלק ידיעת השם. וזה שהם אומרים שלא ימלט הדבר מחלוקה אם שנגזר מהשם טוב מה על איש מה או לא נגזר. ואם נגזר אין צריך תפלה, ואם לא נגזר איך תועיל התפלה לשנות רצון השם לגזור עליו טוב אחר שלא נגזר? כו'.
(ותירץ) השפעות העליונות יושפעו על המקבל בהיותו במדרגה ידועה והכנה ידועה לקבלם, ואם לא יכין האדם עצמו לקבל השפע ההוא הנה הוא המונע טוב מעצמו, שאם נגזר על איש מה על דרך משל שיצליחו תבואותיו בשנה פלונית והוא לא יחרוש ולא יזרע בשנה ההיא, אף אם ימטיר השם מטרות עזו על פני תבל ארצה לא תצלחנה תבואותיו אחר שלא חרש וזרע, והוא מונע מעצמו הטוב ההוא בשלא הכין עצמו לקבלו. ולפי זה נאמר שכשנגזר על האדם טוב מה הנה הוא נגזר עליו במדרגה ידועה מכשרון המעשה, וזה כלל יעודי התורה, וכן כשנגזר עליו רע מה הנה הוא נגזר בהיותו במדרגה ידועה מהרוע או בהכנה ידועה, וכשתשתנה המדרגה ההיא או ההכנה ההיא תשתנה הגזרה בהכרח לטוב או לרע. וזה כמלך שגזר על כל הערלים שבמדינה פלונית שיהרגו או שינתן לכל אחד ככר זהב, ועמד אחד מהם ונימול, שתשתנה בלי ספק הגזרה ההיא ותבטל מעליו לרע או לטוב כפי ההכנה שנתחדשה באיש ההוא. ולזה הי' ההשתדלות בעשית הטוב וכשרון המעשה טוב והכרחי בכל דבר, שהוא הכנה לקבול השפע האלהי או לבטל מעליו הגזרה.
וזה מסכים למאמר ז"ל רבא איקלע למימלא חזנהו שחורי ראש, אמר מאי האי, אמרו לי' מדבית עלי קאתינא, דכתיב בי' וכל מרבית ביתך ימותו אנשים (שמואל א ב, לג), אמר להו זילו איעסקו בתורה דכתיב כי היא חייך ואורך ימיך, שיראה מדבריהם שהגזרות האלקיות הן הנה בהיות המקבל בהכנה ומדרגה ידועה, ואם תשתנה המדרגה ההיא תשתנה הגזרה ההיא, ובעבור זה הוא שאמרו ששנוי השם יועיל לבטל הגזרה וכן שנוי המעשה. ומזה הצד הוא שתועיל התשובה לרשע, שעל ידי התשובה הוא כאלו נהפך לאיש אחר שלא נגזרה עליו אותה גזרה, שהרי אחאב שנאמר עליו רק לא הי' כאחאב אשר התמכר לעשות הרע בעיני השם, ואחר שנגזרה עליו גזרה לפי שצם ונתכסה בשק ונכנע לפני ה', נאמר לאליהו יען כי נכנע אחאב מפני לא אביא הרעה בימיו בימי בנו אביא הרעה על ביתו, וזה יורה שהגזרה הנגזרת על הרשע הוא בהיותו בתואר ההוא מן הרוע, וכשישתנה מן התואר ההוא על ידי התשובה, הנה הוא כאלו נהפך לאיש אחר שלא נגזרה עליו אותה גזרה. ועל זה הדרך הוא מבואר שתועיל התפלה או כשרון המעשה אל שיוכן המתפלל לקבל שפע הטוב או לבטל ממנו הרע הנגזר עליו, להיותו משתנה ממדרגת הרוע שיהיה בה. וזו הטענה רמז אלי' צופר בהיותו מאשים את איוב שלא הי' מתפלל לשם להצילו מרעתו ולא היה מכין עצמו לבטל מעליו הגזרה. וזה שאמר לו אם אתה הכינות לבך ופרשת אליו כפיך אם און בידך הרחיקהו כי אז תשא פניך ממום וגו', כלומר אם תכין לבך להתפלל ולתקן מעשיך אין ספק שעל ידי התפלה וכשרון המעשה תמלט מן הצרות הללו. ומזה יתבאר שהתפלה וכשרון המעשה מועיל לבטל הגזרה בכל עת, וכן אמרו רבותינו ז"ל יפה צעקה לאדם בין קודם גזר דין בין לאחר גזר דין. ואין להקשות ולומר איך ישתנה רצון השם יתברך על ידי התפלה, שכך הי' רצון השם מתחלה שתתקיים הגזירה בהיותו באותה מדרגה ואותה הכנה, ואם תשתנה ההכנה תשתנה הגזרה עכ"ל.
ועי' ס' העקידה שער כ"ח.] 

איתא בתענית במשנה (כו.) וז"ל, אמר רבן שמעון בן גמליאל לא היו ימים טובים לישראל כחמשה עשר באב וכיום הכפורים כו', וכן הוא אומר צאינה וראינה בנות ציון במלך שלמה בעטרה שעטרה לו אמו ביום חתנתו וביום שמחת לבו, ביום חתנתו - זה מתן תורה, וביום שמחת לבו - זה בנין בית המקדש, שיבנה במהרה בימינו עכ"ל. וכתב רש"י "זה מתן תורה – יוה"כ שניתנו בו לוחות האחרונות". ואומרת הגמ' (ל:) "יוה"כ משום דאית בי' סליחה ומחילה, יום שניתנו בו לוחות האחרונות". ונלע"ד לדייק בלשון הגמ' דלא כתוב "ויום שניתנו בו לוחות האחרונות", עם וי"ו, שהי' משמע שהם ב' טעמים נפרדים לשמחה הגדולה ביוה"כ, אלא כתוב בלי וי"ו, דלכאורה משמע שהם טעם אחד. ואפשר לפרש בב' אופנים, או דכיון שיש בו סליחה ומחילה לכן ניתנו בו לוחות האחרונות, או ההיפך דכיון שניתנו בו לוחות אחרונות, לכן זכו לסליחה ומחילה. והנה המשנה כאן תלתה טעם השמחה במש"כ יום חתונתו זה מתן תורה, דמשמע שכל השמחה היא רק מפני נתינת לוחות האחרונות, וא"כ לכאורה משמע שזוהי העיקר, ומפני נתינת לוחות שניות זכו לסליחה ומחילה מאת השי"ת[footnoteRef:2]. וצ"ב מהו הסיבה לזה, שמחילה וסליחה וכפרה לכלל ישראל היתה תלוי בנתינת הלוחות. [2:   ואולי אפשר לדייק כך גם מהגר"א בשה"ש (ב, יב) שכתב וז"ל הענין בלוחות הראשונים ושניים שלא הי' שמחה כיום הכיפורים יום שניתנו בו לוחות השניים שהם גנוזים בארץ לא תשכח העדות עכ"ל. וכוונתו שבגלל לוחות הראשונות ואחרונות שנמצאים אצלנו בארץ זוכים אנו שהקב"ה לא ישכח העדות ולא יכלה שונאיהן של ישראל ח"ו. ומבואר יותר באמרי נועם (ברכות לב.) ובפירושו על ספר יצירה (פ"א מ"ח) ע"ש. ועכ"פ ממה שכתב הגר"א רק הטעם שניתנו בו לוחות שניות, אפשר שבא לרמז לענין זה, שמפני שניתנו בו לוחות אחרונות ביוה"כ, לכן נסלח ונמחל לבני ישראל עון העגל. מיהו אינו מוכרח, כיון שהוא רק הביא הטעם מה שנוגע לענינו שם בפסוק.] 

ועי' בפי' הגר"א על משלי (ל, ד) וז"ל מי אסף רוח – נגד הלוחות, והוא כי דור המדבר היו כולם נביאים ובתוכם ה', אך כאשר חטאו בעגל נסתלק ה' מעליהם עד יוהכ"פ, שהביא משה הלוחות שניות, וחזרה הנבואה ורוה"ק להם כמקדם. וזהו "מי אסף", כלומר מי אצלנו כמשה שאסף רוח לישראל – בחפניו, בידיו, בזה שהביא הלוחות בידיו, בזה אסף את הנבואה ורוה"ק לישראל עכ"ל.
ומבואר בדבריו הק' (לענ"ד) שבשעת מתן תורה כל א' זכה להיות נביא ובעל רוה"ק ובתוכו ה' (בתוך לבו של כל א' וא' מישראל – עי' פירושו לשה"ש א, יז), וע"י חטא העגל הפסידו את המדריגה הזאת שנסתלק השכינה מההר (אדרת אליהו שמות לג, ז), ונסתלקה מהם נבואה ורוה"ק, וענני הכבוד (פי' שה"ש א, ד). ובר"ח אלול כשעלה משה להר לקבל את הלוחות, חזרה השכינה להר (אד"א שמות שם) וביום כיפור כשירד משה מן ההר עם הלוחות שניות, ונפגש עם בני ישראל בתחתית ההר, חזרה להם נבואה ורוה"ק כמקדם. וענני הכבוד חזרו בט"ו תשרי כשהתחילו במלאכת המשכן (פי' שה"ש א, ד), ועמוד הענן חזר בשמיני למילואים, והוא האש שירד על המזבח אז, כנלע"ד בביאור דבריו.
ולפי דרכינו בענין ראש השנה, דכיון שחזרה להם רוה"ק ונבואה נמצא שחזרה חלק גדול מנשמתם שהסתלקה בחטא העגל (וכמו שהבאתי מר' יעקב עדס שליט"א). לכן באותו רגע שמשה רבינו ע"ה נכנס למחנה עם הלוחות ואז חזרה להם נבואה ורוה"ק, בישר להם הקב"ה ברוה"ק "סלחתי כדבריך", כי ע"י תוספת נשמה שחזרה עליהם, זכו למחילת עוונת, כלומר שאז הי' זמן מאוד מסוגל למחילת עוונות, וע"י תשובתם באותו זמן זכו למחילה וסליחה על חטא העגל. ואפשר דלולי תשובתם לא היו זוכים לקבל לוחות שניות ולחזרת רוה"ק, כי חזרת מדריגת אלו פועלת ממילא סליחה ומחילה על העוונות.
ב
ועי' בתנא דבי אליהו זוטא (פ"ה או' ח') וז"ל מ' ימים האחרונים שעלה משה שני' להר סיני להביא תורה לעמו, גזרו ישראל יום צום יום תענית, וביום האחרון שבכולם שהוא סוף מ', גזרו תענית ולנו בתעניתם כדי שלא ישלוט בהם יצה"ר, ולמחרת השכימו ועלו לפני הר סיני, הן בוכין לקראת משה, ומשה בוכה לקראתם, עד שעלתה אותה בכי' למרום. באותה שעה נתגלגלו רחמיו של הקב"ה עליהן, ובישרה אותן רוח הקודש, בשורות טובות ונחמות, ואמר להן, בני – נשבע אני בשמי הגדול שלי, שתהא לכם בכי' זו לששון ולשמחה (י"ג – בכיית שמחה), ויהי' לכם יום זה יום סליחה וכפרה ומחילה, לכם ולבניכם ולבני בניכם עד סוף כל הדורות עכ"ל.
ומבואר כמה דברים מהמדרש, א' – שבני ישראל גזרו תענית ביום הראשון שעלה משה להר[footnoteRef:3] . ב' – ביום האחרון גזרו על כולם תענית מהלילה (שפירושו יום של תשובה – הגרש"ב זצ"ל). ג' – למחרת השכימו ועלו לפני הר סיני, ובכו לקראת משה, בתפלה שלא יכשיל אותם היצה"ר שוב, ושימחול אותם השי"ת את עוונם (כנלע"ד וקצץ מהגרש"ב). ד' – משה שכעת יורד מההר כששמע בכייתם והבין שזה בכיי' אמיתית להשי"ת מעומק ליבם, התרגש כ"כ עד שגם הוא התחיל לבכות לה', עד שעלתה בכייתם למרום. ה' – ובאותה שעה, בשעה שמשה רבינו יורד מן ההר ובוכה לקראתם, והם בוכים לקראתו, באותה רגע ממש, חזרה אליהם רוה"ק והיא בישרה להם, לכל א' וא' מכלל ישראל בעצמו (דהיינו שכל א' שמע מהקב"ה), "סלחתי כדבריך". [3:  (כנלע"ד. מיהו מורי ורבי הגה"צ ר' שלמה ברעוודה זצ"ל זי"ע פירשו שכל מי שהרגיש חולשה בעבודת השי"ת, ושהיצה"ר מתגבר עליו אפי' במקצת נהג לעצמו יום צום ותענית, שפירושו יום שמוקדש להתבוננות במעשיו ותשובה ותורה ותפלה. כך זכור לי ואין ספרו אצלי כעת.)] 

וא"כ מבואר כמש"כ הגר"א שבשעה שירד משה עם הלוחות שניות חזרה אליהן רוה"ק. ובאותו רגע בישרה להן "סלחתי כדבריך". מיהו לא מבואר בתדב"א שחזרה רוה"ק בגלל הלוחות שניות, אלא משמע שהיתה בגלל תשובתם ובכייתם של בנ"י ומשה רבינו שבכו מעומק ליבם.
ונלע"ד שהגר"א סובר שבזמן שירד משרע"ה עם הלוחות, ונפגש עם בנ"י, אותה רגע היתה זמן מסוגל מאוד לקבלת תשובתם, כי ע"י הלוחות יחזור אליהם רוה"ק. והם בבכייתם באותו רגע ניצלו את העת רצון הזאת של עליית נשמתם, וממילא זכו למחילה וסליחה. או אפ"ל שבגלל בכייתם ותשובתם, זכו למחילה וסליחה והיו ראויים לרוה"ק ונבואה, ורק שהיו צריכים אמצעי שע"י יכולה לשרות השכינה בהם. ולכן באותה שעה שקיבלו הלוחות היו ראויים להשראת השכינה עליהם, כי הלוחות היא היא האמצעי שיש בהם קדושה גדולה (וכמ"ש הגר"א באמרי נועם ברכות לב.). ולכן זכו להחזרת רוה"ק ונבואה ובישרה לכל א' וא' מישראל סלחתי כדבריך. וא"כ נמצא ההיפך, שבזכות שחזרו בתשובה שלימה ובכו מעומק ליבם, זכו שהשכינה השורה בלוחות ישפיע על כל בני ישראל לשרות בתוכם, עד כדי כך ששרתה עליהם נבואה ורוה"ק (אבל לא כדרגת השכינה בלוחות ממש). ואם לא היו חוזרים בתשובה ובוכים מעומק ליבם, לא היו זוכים להשראת השכינה כזה, ואע"פ שהלוחות נמצאת בתוכם, וכמו שבזמן שבהמ"ק הי' קיים אע"פ שהלוחות היתה ביניהם, לא היו כולם נביאים ובעלי רוה"ק, דרק דור המדבר, דור דעה, זכו לזה מגודל קדושתם ודבקותם להשי"ת, ותשובתם ובכייתם מעומק ליבם.
עכ"פ איך שנסביר אותה, מ"מ ברור מלשון התדב"א שזכו לרוה"ק ומחילת עוונות מפני שבכו בלב שלם להקב"ה, ובלי"ז לא היו זוכים לזה. וא"כ מוכרחים לומר שאפי' אם כתוב בחז"ל שע"י דבר מסויים נמחל לו כל עוונותיו, הוא בתנאי שעושה תשובה מקודם. ואולי אפ"ל שאם האדם זכה לאותה מדריגה סימן הוא שנמחל לו עוונותיו, ופעולת המחילה קורה ע"י עלייתו במדריגה, למשל אם אדם נשא אשה, סימן הוא שנמחל לו עוונתיו, ובלי"ז לא הי' הקב"ה נותן לו לישא אשה[footnoteRef:4]. [4:   וצ"ע מעשו כשנשא את בשמת.] 

ג
מיהו קשה לפי מה שכתבתי, מהגר"א באד"א (דברים א, א) שאתו התחלנו את כל הנושא הזה, ונצטט אותו שוב, וז"ל נראה לי שהששה נסיונות שהיו קודם מתן תורה לא הוזכרו כאן כי על זה לא הוכיח אותן שגר שנתגייר כקטן שנולד דמי ונמחל להם. והם א' על ים. ושנים במן, וא' בשליו, ושתים במים. ולא הוזכרו כאן אלא הד' הנשארים, דהיינו קברות התאוה, ותבערה, ועגל, ומרגלים עכ"ל, שאם כשקיבלו לוחות שניות נחשבו כגר שנתגייר וכקטן שנולד דמי, כיון שכרתו ברית מחדש עם הקב"ה, וזכו שיחזיר להם נבואה ורוה"ק, א"כ היו צריכים שימחול להם לגמרי חטא העגל ולא יוכיח אותם משרע"ה על זה ג"כ? אלא ע"כ צ"ל שלא נמחל להם לגמרי חטא העגל, ולכן כתב שמשרע"ה הוכיח אותם על זה.
ובאמת ידוע שלא נמחל העון הזה לגמרי, וכמש"כ בפ' כי תשא (לב, לד) "וּבְיוֹם פָּקְדִי וּפָקַדְתִּי עֲלֵהֶם חַטָּאתָם", וכתב רש"י וז"ל עתה שמעתי אליך מלכלותם יחד, ותמיד תמיד כשאפקוד עליהם עונותיהם ופקדתי עליהם מעט מן העון הזה עם שאר העונות, ואין פורענות באה על ישראל שאין בה קצת מפרעון עון העגל עכ"ל. ובחזקוני כתוב וז"ל כל זמן שלא יוסיפו לחטוא איני נפרע מהם, אבל אם יוסיפו לחטוא כשאפקוד עליהם החטאת שיעשו אפקוד גם זה עמו עכ"ל[footnoteRef:5]. ומבואר שלא נמחל להם חטא העגל לגמרי, וכל דור עדיין משלמת על החטא הזה, כשחוטאים רח"ל[footnoteRef:6]. וא"כ קשה למה לא נמחל להם החטא לגמרי כשחזרה להם רוה"ק, וניתן להם תוספת ועליית נשמה? [5:   והמקור לזה היא מהגמ' בסנהדרין (קב.) וז"ל אמר רבי יצחק אין לך כל פורענות ופורענות שבאה לעולם שאין בה אחד מעשרים וארבעה בהכרע ליטרא ("לאו דוקא, אלא כלומר דבר מועט מאד כמה שכף המשקל נוטה לצד זה יותר מצד זה) של עגל הראשון, שנאמר וביום פקדי ופקדתי עלהם חטאתם" – רש"י).]  [6:   דרך אגב נלע"ד דמשמעות הגמ' אין פורענות שבאה לעולם, דמשמע שהוא רק בפורענות כללי, ולא בכל חטא של כל א' בנפרד. וכן משמע מרש"י שכתב "אין פורענות באה על ישראל" שהוא רק בחטא של כלל ישראל בכללותם. ואגב יל"ע למה רש"י שינה מלשון הגמ' שאומרת "שבאה לעולם", והוא כתוב "באה על ישראל.] 

ונלע"ד דכיון שחטאו בזמן שהיו בדרגה נפלאה, כמו מדריגת אדם הראשון קודם החטא, כי פסקה זוהמתן, לכן כדי שימחול להם הקב"ה, היו צריכים לחזור למדריגתם הראשונה, או לעלות למדריגה יותר גבוה. וכיון שבלוחות שניות, לא היתה בה קדושה ושכינה כמו בראשונות, מספיק כדי להוציא הזוהמא שחזר להם, ע"כ לא נמחל להם עוונותם לגמרי. והטעם נראה להסביר על פי מש"כ בנפש החיים (ש"א פי"ד ופי"ח) שכשאדם חוטא אז הפגם נמצא באותו עולם שמכוון כנגד מדריגתו שהיתה בזמן החטא[footnoteRef:7], ופוגם שם ובכל העולמות שלמטה הימנו (וע"כ נמצא דמי שנשמתו יותר גבוה פוגם יותר ממי שנשמתו נמוך יותר). וע"כ כשהוא עושה תשובה, צריך שיגיע תשובתו לכל אותן עולמות שפגם בהן. נמצא שכדי שיתכפר לו עוונו לגמרי, צריך לחזור למדריגתו הקודמת כדי שתשובתו יתקן את כל העולמות שיותר למטה ממנו, שנפגמו ע"י חטאו. [7:   וכ"כ בדרשות מהר"ח (וואלאזינער ח"א ד"ה אך יש) וז"ל ידוע שהעונש הוא לפי הפגם, והפגם הוא לפי ערך רוממות נשמתו, וכל שנשמתו יותר גבוה בעולמות היותר עליונים, הפגם מגיע יותר רחוק וגבוה ויותר גדול, כי אינו דומה מי שטינף חצר המלך, למי שטינף ביתו, וכ"ש כסא המלך, וכ"ש לבושו עכ"ל.] 

וע"כ במתן תורה שהיו במדריגת אדם הראשון קודם החטא, כשחטאו בחטא העגל פגמו בכל העולמות, ולכן היו צריכים לחזור למדריגתם הקודמת כדי לתקן כל מה שפגמו בחטאם. ולכן החזיר הקב"ה אליהם לאט לאט מדריגתם, ע"י כל מיני פעולות. דבר הראשון, חזרה להם רוה"ק ונבואה כשקיבלו את הלוחות שניות, ואח"כ כשהתחילו במלאכת המשכן חזרו ענני הכבוד (גר"א שה"ש א, ד) וביום הקמת המשכן חזרה עמוד הענן, וירדה השכינה לאויר העולם בין בדי הארון שמעל הכפורת (שם א, יד), והביאו קרבנות כדי לכפר על חטאם, ובכל פעם עלו יותר ויותר במדריגתם. ואח"כ נכנסו לא"י וירדה השכינה עד הארץ ממש (שם פי' א), וממילא נתעלו עוד יותר. ואח"כ בנו את ביהמ"ק שנתן קביעות לשכינה (שם א, יד). והכל היתה במטרה להחזיר אותם למדריגתם הקודמת, כדי שיכפר להם ויסיר הפגם שנגרמה בכל עולם, וכמה שעלו במדריגה כך נתקן עוד עולם ועוד עולם, וממילא כל חטאיהם שפגמו בעולמות נמוכות יותר נמחל כשעלו מדריגה. ולפיכך כשקיבלו לוחות שניות לא היתה עדיין ביכולתם לכפר על חטא העגל לגמרי, כי לא הגיעו לדרגת לוחות ראשונות, ולא פסקה זוהמתן.
ובעצם אפ"ל שלאו דוקא שצריך תשובה בכל שלב ושלב של עלי' ותוספת נשמה, דאפשר שהתשובה שעשו עד יוה"כ היתה מספיק, אלא שעדיין לא היו ראויים לחזור למדריגתם הראשונה. ורק ע"י מלאכת המשכן, הקמת המשכן, כניסתם לא"י, מלחמותיהם עם כל האומות לבער הרע מהעולם, ובניית בהמ"ק זכו לעלות עוד ועוד לדרגות גבוהות יותר. וממילא עולם אחר עולם נתקן, ונתכפר להם עוונותיהם הקשורה לאותם עולמות שנתקן, בלי עוד פעם לחזור בתשובה. ונלע"ד להוסיף, שכל המעשים שעשו, מלאכת המשכן וכו' וכו' הכל היתה תכנית מהקב"ה של תשובת המשקל, וכמו זריזות במלאכת המשכן כנגד זריזות בעשיית העגל, וכן על זו הדרך. ועצם עשייתם במצוות אלו וכדומה, שרק הקב"ה יודע, גרמה כפרה לעוונותם דרגה אחר דרגה, אפי' בלי תשובה בפועל, בכל מעשה ודרגה. ועצם דבר שגורמת הכפרה וסליחה, היא התעלות הנשמה, שהיא ע"י השראת השכינה המתעצמת בתוך האדם יותר ויותר. אבל בלי שהיו ראויים לכפרה לא היו זוכים להתעלות נשמתם, וכדלעיל. ומ"מ בודאי כשהאדם עושה תשובה לפני כל מעשה מצוה, ומכוון שיהי' עשיית המצוה לכפרה על מעשה העבירות, ודאי שמתכפר יותר ע"י כך, ונשמתו עולה יותר ויותר, כי רחמנא לבא בעי, "ומעשה קטן של הענוה מתקבל לפני השם, ברוך הוא, אלף ידות יותר ממעשה גדול של הגאוה" (אורחות צדיקים תחילת שער הענוה), וכמו שמחשבה טובה בשעת עשיית מצוה פועלת יותר בעולמות העליונים ממצוה בלי מחשבה (וכמש"כ הנפש החיים ====).
ולפי דרכינו, אפ"ל שעד קבלת לוחות שניות היו צריכים תשובה ובכייות כדי שהקב"ה יבשר להם ש"סלחתי כדבריך", כי עד אותו זמן עוד לא חזרו בתשובה שלימה, ורק אז היתה תשובתם שלימה, מעומק ליבם. ולכן זכו אז להשראת השכינה שהתבטא בנבואה ורוה"ק, ובישר להם רוה"ק סלחתי כדבריך. ומיהו יותר מזה לא הי' באפשרותם לעלות במדריגה בלי שיעשו מעשי מצות של מלאכת ובנין המשכן וכו', מתוך אהבת ה' בכל לבבם נפשם ומאודם (גר"א שה"ש א, יז), ועי"ז יורידו את השכינה יותר ויותר, וממילא נתכפר יותר עי"כ, וכדלעיל, כנלע"ד.
ד
ומצאתי קצת סמך לדברי מדרשות המהר"ל ז"ל זי"ע בסיום הדרשה לשבת שובה[footnoteRef:8], במה שמבאר דברי ר' עקיבא (סוף מס' יומא), שאמר "לפני מי אתם מיטהרין ומי מטהר אתכם אביכם שבשמים שנאמר (יחזקאל לו) וזרקתי עליכם מים טהורים וטהרתם ואומר (ירמיה יז) מקוה ישראל ה' מה מקוה מטהר את הטמאים אף הקדוש ברוך הוא מטהר את ישראל". וז"ל מה שישראל מיטהרים ביוה"כ הוא שיש לישראל דביקות בו יתעלה כדכתיב (דברים ד) ואתם הדבקים בה' אלקיכם, ועל זה אמר אשריכם ישראל לפני מי אתם מיטהרים, כי אין מעלה יותר מזה. והוסיף לומר ומי מטהר אתכם אביכם שבשמים, שבשביל שישראל הם דבקים לגמרי בו יתעלה דבר זה עצמו הוא הסרת והסתלקות החטא מישראל, כי מאחר שהוא יתעלה לא שייך אצלו חטא מסלק החטא מן הדבקים בו. ולכך ביוה"כ מפני ענויי נפש והסתלקות הגופניות מישראל ואז יש לישראל דבקות בו יתעלה ודבר זה הוא מסלק החטא מישראל. ולכך קאמר מה מקוה מטהר את הטמאים אף הקב"ה מטהר את ישראל, כי המקוה מטהר הטמא כאשר יתדבק בו לגמרי מבלי שום חציצה בעולם, כי המקוה לא שייך בו טומאה (מי מקוה אינם מקבלים טומא כל זמן שהם מחוברים לקרקע – שפתי חיים), לכך כאשר יתדבק בו לגמרי מבלי חציצה מסולק מן הטומאה. וכך הקב"ה מטהר ישראל כי הם דבקים בו יתעלה לגמרי מבלי שום חציצה והפרד כלל, והוא יתעלה מסולק מן החטא ולכך ישראל טהורים על ידי הקב"ה בעצמו[footnoteRef:9] עכ"ל. [8:   ומובא בשפתי חיים (יו"כ מאמר ד' חילוקי כפרה עמ' ש"י), ובמקצת בנתיבות שלום (תחילת מאמר הראשון על יוה"כ).]  [9:   ומחמת תועלת הענין נצטט המשכו שם וז"ל ולכך דוקא עבירות שבינו למקום שנתרחק מן השם יתעלה, השם יתעלה מכפר על ידי שישראל דבקים בו. אבל החטא מצד חבירו לא מצד השם יתעלה אין יוה"כ מכפר כו' ".] 

ועי' בשפתי חיים (מאמר עצות לזכות לכפרת יוה"כ) שמפרש שם, דקודם צריך האדם לטהר את עצמו לגמרי, פי' תשובה שלימה לכל הפחות באיזה בחינה של איזה חטא, שלא יהי' שום חציצה בינו להשי"ת, לפחות נוגע לאותו חטא, דהיינו שיקבל עליו קבלה שלימה במשהו, ולא יוותר על הקבלה בשום פנים ואופן. ואז ע"י הדבקות בו יתעלה הוא נטהר ע"י מקוה ה'. ואז יש כוח סגולי של יום הכיפורים, שהקב"ה בעצמו כביכול מנקה אותנו מחטאינו עוד יותר, ממה שפעלנו במעשינו, ועל זה נאמר וזרקתי עליכם מים טהורים, שהיא פעולה מהשי"ת.
ועכ"פ מבואר בדבריהם ז"ל, דכמה שהאדם דבוק יותר להשי"ת כך הקב"ה מטהר אותו יותר, והן הן הדברים במלים אחרות, שע"י דביקות בהשי"ת מתעלה נשמתו, וכפי אותו דרגה הקב"ה מטהר אותו. ולכן כל זמן שעלו במדריגת השראת השכינה, בתוך ליבם, מרוה"ק ונבואה, לענני הכבוד, ואח"כ לעמוד הענן, שגרמה שהשראת השכינה בתוך ליבם התעצמה יותר ויותר, וזוהי הדבקות בעצמו, אז ממילא נתכפר להם עוונותיהם יותר ויותר, דנמצא שעלו במדריגת דביקות בהשי"ת, למדריגה גבוה יותר השייכת לעולם יותר גבוה, וע"כ נטהרו ונתכפרו, יותר ויותר, ונתקן הפגם שהיתה באותו עולם, שהיא כנגד אותה מדריגה של השראת השכינה.
ולכן כיון שביום הכיפורים זכינו לקבלת לוחות שניות ועי"ז רוה"ק ונבואה, ממילא כל שנה חוזרת כעין אותו הערה, וע"י תשובתינו ובכיותינו מעומק ליבנו, נוכל לזכות לכפרת העוונות.והעיקר לזכור מש"כ הבעל שפתי חיים, שהבאתי לעיל, דצריכים לחזור בתשובה שלימה לפחות בדבר א', עם קבלה אמיתית, ולקיימה בלי וויתורים, כדי שנהיו דבוקים בה' בלי שום חציצה בינינו להשי"ת באותו דבר, וממילא באותו אבר או גיד שהיא כנגד אותה דבר, וממילא נזכה לכפרה מהשי"ת, ולקבל כפרת עוונות על כל הפגמים בעולמות שנמוכים מיותר מאותו עולם שעלינו אלי'.
ה
ועי' בנפש החיים (ש"ג פי"ב) בענין הסגולה המפורסמת, וז"ל ובאמת הוא ענין גדול וסגולה נפלאה להסר ולבטל מעליו כל דינין ורצונות אחרים שלא יוכלו לשלוט בו ולא יעשו שום רושם כלל. כשהאדם קובע בלבו לאמר הלא ה' הוא האלקים האמתי ואין עוד מלבדו יתברך שום כח בעולם וכל העולמות כלל והכל מלא רק אחדותו הפשוט ית"ש. ומבטל בלבו ביטול גמור ואינו משגיח כלל על שום כח ורצון בעולם. ומשעבד ומדבק טוהר מחשבתו רק לאדון יחיד ב"ה. כן יספיק הוא יתברך בידו שממילא יתבטלו מעליו כל הכחות והרצונות שבעולם שלא יוכלו לפעול לו שום דבר כלל. וכו' וגם יגזור אומר ויקם לו לפעול ענינים ונסים נפלאים היפוך סדור כחות הטבעים. כיון שמשעבד ומדב' טוהר אמונת לבבו באמת בל תמוט רק לו יתב' לבד ואצלו יתב' הכל שוה כל רגע. לפעול בסידור הטבע שקבע או היפוך סידור הטבע. כמו שמצינו בר' חנינא בן דוסא שהיה גוזר אומר ופועל כפי רצונו כל עת היפוך סידור הטבע כאמרו מי שאמר לשמן וידליק יאמר לחומץ וידליק ר"ל הלא אצלו יתב' שוה זה כמו זה כנ"ל. וכן הספיק הבורא ב"ה בידו. וכהנה רבות אתו כמובא בש"ס מנפלאות עניניו עכ"ל.
וכתב בהערה שם וז"ל וזהו ענין מאמרם ז"ל במשנה ר"ה (כט.) עשה לך שרף וכו' וכי נחש ממית או נחש מחיה. אלא בזמן שישראל מסתכלין כלפי מעלה ומשעבדין את לבם לאביהם שבשמים וכו'. ר"ל כשהסתכלו כלפי מעלה להנחש השרף והתבוננו בכחו הרע ועם כל זה בטלוהו מלבם ולא השגיחו על כחו הנורא ושעבדו את לבם באמת רק לאביהם שבשמים לבד היו מתרפאין. והוא אמיתת ענין המתקת כחות הדינים בשרשם עכ"ל.
ונלע"ד דמי שדבוק בהשי"ת במחשבת אין עוד מלבדו, כמו שפי' הנפש החיים, יכול לזכות עי"ז לכפרת עוונות, וכפי שכתב המהר"ל שהכפרה בא על ידי דביקות בהשי"ת, ובזה מבואר דברי הנפה"ח בהערה ש"הוא אמיתת ענין המתקת כוחות הדינים בשרשם", כי ע"י דביקות בהשי"ת מתכפר העוונות וממילא נמתק כוחות הדינים בשרשם, אחרי שלא נשאר שום חטא. וא"כ יש לחזק עצמינו בענין הזה ביום כיפור, כדי שנהיו דבוקים בהשי"ת, ונזכה לכפרה שלימה של כל עוונותינו.
ויהי רצון מלפני אבינו שבשמים שנזכה לחזור בתשובה שלימה, ולידבק אליו בו יתברך, ולזכות לכפרת כל עוונותינו, ולזכות לכל מילי דמיטב ולחתימה טובה ושנה טובה ומתוקה עם ביאת הגואל הצדק בשנה הזאת ובקרוב ממש.
